
[bookmark: TextBodyBegin]Европейският парламент,
–	като взе предвид своята резолюция от 18 януари 2023 г. относно 30-ата годишнина от създаването на единния пазар: отбелязване на постиженията и поглед към бъдещото развитие[footnoteRef:1], [1:  	ОВ С 214, 16.6.2023 г., стр. 8.] 

–	като взе предвид доклада на Енрико Лета от 17 април 2024 г., озаглавен „Mного повече от пазар“ (доклада Лета),
–	като взе предвид доклада на Марио Драги от 9 септември 2024 г., озаглавен „Бъдещето на европейската конкурентоспособност“ (доклада Драги),
–	като взе предвид съобщението на Комисията от 29 януари 2025 г., озаглавено „Годишен доклад от 2025 г. за единния пазар и конкурентоспособността“ (COM(2025)0026),
–	като взе предвид съобщението на Комисията от 29 януари 2025 г., озаглавено „Компас за конкурентоспособността на ЕС“ (COM(2025)0030),
–	като взе предвид съобщението на Комисията от 11 февруари 2025 г., озаглавено „Една опростена и по-експедитивна Европа: Съобщение относно изпълнението и опростяването“ (COM(2025)0047),
–	като взе предвид въпроса до Комисията относно старите предизвикателства и новите търговски практики на вътрешния пазар (O-000012/2025 – B10‑0264/2025),
–	като взе предвид член 142, параграф 5 и член 136, параграф 2 от своя Правилник за дейността,
А.	като има предвид, че способността на Европейския съюз да се конкурира и просперира в световната икономика е от жизненоважно значение, особено на фона на настоящите геополитически предизвикателства и кризите в областта на климата и други екологични кризи; като има предвид, че неговата настояща, средносрочна и дългосрочна конкурентоспособност разчита на напълно интегриран и ефективен единен пазар, който позволява на европейските предприятия да въвеждат иновации и да просперират и който дава приоритет на намаляването на административната тежест;
Б.	като има предвид, че единният пазар, обхващащ близо 450 милиона граждани и 23 милиона предприятия, генерира брутен вътрешен продукт (БВП) в размер на 17 трилиона евро, позиционирайки ЕС сред трите най-големи икономики в света и допринасяйки за приблизително една шеста от световното икономическо производство;
В.	като има предвид, че докладът на Драги показа, че разходите за привеждане в съответствие, произтичащи от различни законодателни актове, остават много високи за европейските дружества, което възпрепятства европейския капацитет за иновации;
Г.	като се има предвид, че е все така важно да се подобри функционирането на единния пазар и да се преодолее трайната разпокъсаност чрез общи и хармонизирани политики на Съюза, чрез по-ефективно изпълнение и прилагане и чрез опростяване на правилата на ЕС; като има предвид, че намаляването на административната тежест и разходите, особено за малките и средните предприятия (МСП), може да спомогне за насърчаване на иновациите и за подкрепа на европейските предприятия; като има предвид, че отключването на пълния потенциал на единния пазар изисква преодоляване на трайните пречки пред свободното движение на стоки и услуги;
Д.	като има предвид, че бързото разрастване на цифровите платформи и на електронната търговия въведе нова пазарна динамика, и като има предвид, че променящите се тенденции в световната електронна търговия допълнително затрудняват митническия контрол, надзора на пазара и работата на органите за защита на потребителите;
Е.	като има предвид, че геополитическите промени и глобалните икономически трансформации променят веригите на доставки, като изискват от ЕС да адаптира своите политики в областта на единния пазар; като има предвид, че ЕС е определил най-високите стандарти за безопасност на продуктите и за защита на потребителите както офлайн, така и онлайн;
Ж.	като има предвид, че се обръща внимание на нарастващия брой случаи, докладвани в целия ЕС, при които стоките и услугите предлагат намалено количество или качество, въпреки стабилните или повишаващи се цени;
Стари и трайни предизвикателства
1.	отново потвърждава, че единният пазар е крайъгълен камък на европейската икономическа интеграция, като дава възможност за свободно движение на стоки, услуги, капитали и хора; подчертава обаче, че съществуват дългогодишни и нововъзникващи предизвикателства, които изискват амбициозни реформи, без да се вреди на европейската конкурентоспособност или да се налага ненужна административна тежест върху дружествата; призовава Комисията и държавите членки да удвоят усилията си за прилагане на тези реформи и да премахнат оставащите необосновани пречки пред свободното движение на стоки и услуги, като същевременно се гарантира високо равнище на защита на потребителите;
2.	призовава Комисията и държавите членки да продължат да осигуряват солидна защита на потребителите, като същевременно се предвидят правила в областта на конкуренцията, които благоприятстват иновациите, съобразени са с бъдещето и са пропорционални; подчертава необходимостта от гарантиране на правна сигурност и съгласуваност и от свеждане до минимум на регулаторната сложност и разпокъсаност, които биха могли да засегнат непропорционално МСП, стартиращите и разрастващите се предприятия;
3.	подчертава, че продължаващите пречки и нормативната уредба ограничиха развитието на единния пазар, както беше отбелязано в доклада Драги; призовава за преминаване към регулаторен подход, който да даде възможност на дружествата да се разрастват, да въвеждат иновации и да играят водеща роля в международен план, като по този начин се възстановява единният пазар като истински двигател на растежа и конкурентоспособността;
4.	призовава Комисията да гарантира, че бъдещите законодателни инициативи се ръководят последователно от стратегическите приоритети, определени в нейните съобщения и в стратегията ѝ за конкурентоспособност;
5.	подчертава, че както се вижда от докладите Лета и Драги, в сектора на услугите все още има неизползван потенциал; призовава за по-нататъшни действия в този сектор за преодоляване на значителните пречки, които продължават да съществуват, като се започне от определянето на амбициозни цели в предстоящата стратегия за единния пазар; отбелязва, че услугите се равняват на три четвърти от БВП на ЕС, представляват две трети от заетостта и създават 9 от общо 10 нови работни места в икономиката на ЕС; отбелязва обаче, че услугите все още са най-слабо развитият сегмент на единния пазар на ЕС;
6.	приветства предложението за регламент относно публичен интерфейс, свързан с Информационната система за вътрешния пазар, за деклариране на командироването на работници и за изменение на Регламент (ЕС) № 1024/2012 (COM(2024)0531), което би трябвало да доведе до опростяване и до по-добро прилагане на разпоредбите; отбелязва също така, че цифровизацията би могла значително да намали административната тежест за трансграничните услуги и да гарантира по-добър достъп за предприятията и потребителите; във връзка с това призовава за единен портал за деклариране и за цифровизация на формулярите A1 за трансграничните услуги;
7.	подчертава, че е важно да се признават ефективно професионалните квалификации и да се премахнат необоснованите пречки пред свободното движение на специалисти, за да станат професионалните услуги на ЕС конкурентоспособни в световен мащаб през следващите десетилетия; насърчава Комисията да остане бдителна при провеждането на производства за установяване на неизпълнение на задължения от държава членка, когато държавите членки не спазват законодателството на ЕС относно признаването на квалификациите;
8.	подчертава, че правилата на единния пазар следва да гарантират достъпа до обществени услуги и да защитават правата на потребителите, както да вземат предвид други първостепенни съображения от обществен интерес; добавя, че всяка оценка на ограниченията в рамките на единния пазар на услуги следва да включва качествени критерии;
9.	отбелязва ролята, която обществените поръчки в ЕС могат да играят за преодоляване на пречките пред навлизането на пазара и за подкрепа на устойчиви и издръжливи промишлени екосистеми, висококачествени работни места и създаване на стойност в ЕС;
10.	признава, че новата законодателна рамка (НЗР) е допринесла за съгласуваността на законодателството на ЕС в областта на продуктите и че след приемането ѝ промишленият сектор, веригите на доставки и продуктите претърпяха съществени преобразувания в контекста на цифровия и екологичния преход, но и промени в динамиката на пазара; отбелязва, че в оценката на НЗР от 2022 г. са установени критични предизвикателства, например потенциално чуждестранно влияние, незаконни практики, недостатъци при справянето с цифровизацията и кръговата икономика, както и потенциални актуализации на задълженията и определенията за някои икономически оператори, за да се отразят новите пазарни реалности;
11.	подчертава, че решаването на тези въпроси и ориентирането на НЗР към бъдещето е от съществено значение за гарантиране на съгласуваност, намаляване на разходите и обезпечаване на свободното движение на стоки; поради това призовава за актуализиране на НЗР с цел рационализиране на правилата за продуктите, насърчаване на цифровизацията и опростяване на процедурите за съответствие и надзор на пазара; счита, че НЗР следва да насърчава използването на цифрови продуктови паспорти като средство за доказване на съответствието на продуктите и спазването на изискванията за предоставяне на информация;
12.	призовава Комисията и държавите членки да опростят правилата на ЕС и да улеснят тяхното прилагане, както и значително да намалят административната тежест, по-специално за МСП, които играят жизненоважна роля за поддържането на местните общности и икономики; подчертава, че е важно да се гарантира правна сигурност и съгласуваност за предприятията, както и предвидимост за дългосрочните инвестиции, които са от съществено значение за повишаване на конкурентоспособността, иновациите и устойчивостта и за постигане на бързи и съдържателни подобрения за потребителите и предприятията; освен това призовава държавите членки да предотвратяват действия, които биха могли да компрометират еднаквите условия на конкуренция на вътрешния пазар;
13.	призовава Комисията да улесни дейностите на МСП и малките дружества със средна пазарна капитализация в рамките на единния пазар, а именно чрез специални мерки за опростяване „омнибус“;
14.	признава, че непоследователното и фрагментирано прилагане на законодателството на ЕС в държавите членки продължава да нарушава конкуренцията и да подкопава целостта на единния пазар; добавя, че държавите членки носят основната отговорност за прилагането на правилата на ЕС; приканва Комисията да използва пълноценно своите правомощия за правоприлагане; призовава за подобряване на механизмите за мониторинг и правоприлагане на равнището на ЕС, например хармонизирани правила относно минималните равнища на проверки, хармонизирани методологии за извършване на тези проверки и съвместни инспекции, за да се гарантира еднакво прилагане на правото на ЕС и когато е приложимо, своевременна правна защита за потребителите;
15.	подчертава значението на поддържането на конкурентна и динамична икономическа среда чрез защита на правата на потребителите и прилагане на правилата за цифрова конкуренция с цел справяне с нелоялните търговски практики, които нарушават пазарните условия; освен това призовава държавите членки да увеличат капацитета на органите за надзор на пазара и митническите органи, за да се гарантира ефективното прилагане на правилата на единния пазар, по-специално по отношение на електронната търговия и вноса от държави извън ЕС;
16.	припомня, че териториалните ограничения на доставките в сегментите на търговията на дребно и на едро фрагментират единния пазар, ограничават избора на потребителите и водят до значителни ценови различия в целия Съюз, като засягат по-специално цените на основните потребителски стоки; подчертава, че макар правото в областта на конкуренцията да санкционира ефективно някои от тези практики, много от тях попадат извън неговия обхват; поради това призовава Комисията да предложи мерки за решаване на въпроса, включително по-строго правоприлагане срещу антиконкурентните споразумения за дистрибуция, за да се защити лоялната конкуренция, като по този начин се гарантира целостта на единния пазар;
17.	призовава Комисията да проучи причините за различните равнища на инфлация при основните стоки и увеличенията на потребителските цени, наблюдавани в някои държави – членки на ЕС;
18.	счита, че единният пазар е ключов инструмент по време на криза, ако държавите членки могат да действат координирано; счита, че наскоро приетият законодателен акт за извънредните ситуации и устойчивостта на вътрешния пазар[footnoteRef:2] ще бъде от основно значение за осигуряването на координация с цел да се предотврати недостигът и да се гарантира гладкото функциониране на единния пазар, включително свободното движение на основни стоки и услуги в целия ЕС; [2:  	Регламент (ЕС) 2024/2747 на Европейския парламент и на Съвета от 9 октомври 2024 г. за създаване на рамка от мерки, отнасящи се до извънредните ситуации на вътрешния пазар и до устойчивостта на вътрешния пазар и за изменение на Регламент (ЕО) № 2679/98 (OВ L, 2024/2747, 8.11.2024 г., ELI: http://data.europa.eu/eli/reg/2024/2747/oj).] 

19.	призовава Комисията да даде възможност на потребителите лесно да упражняват правата си на пътници, като създаде национални правоприлагащи органи, на които следва да бъдат предоставени хармонизирани правомощия за разследване и правоприлагане и които следва да могат ефективно да обработват индивидуалните жалби и свързаните с тях глоби;
20.	подчертава, че мерките за електронна търговия, насочени към блокиране на географски принцип, по-специално Регламента за блокиране на географски принцип[footnoteRef:3], спомогнаха за създаването на рамка за по-малко фрагментиран единен пазар и за разширяването на избора на потребителите за пазаруване онлайн; отбелязва със загриженост, че изпълнението на регламента е недостатъчно; [3:  	Регламент (EС) 2018/302 на Европейския парламент и на Съвета от 28 февруари 2018 г. за преодоляване на необоснованото блокиране на географски принцип и на други форми на дискриминация въз основа на националността, местопребиваването или мястото на установяване на клиентите в рамките на вътрешния пазар и за изменение на регламенти (ЕО) № 2006/2004 и (ЕС) 2017/2394 и Директива 2009/22/ЕО (ОВ L 60 I , 2.3.2018 г., стр. 1, ELI: http://data.europa.eu/eli/reg/2018/302/oj).] 

21.	отбелязва, че Европейският акт за достъпността[footnoteRef:4] ще започне да се прилага във всички държави – членки на ЕС, от 28 юни 2025 г.; подчертава значението на пълното му и ефективно изпълнение от страна на държавите членки, за да се гарантира хармонизирането на изискванията за достъпност на продуктите и услугите, като по този начин се гарантира тяхната достъпност за хората с увреждания в рамките на вътрешния пазар на ЕС; [4:  	Директива (ЕС) 2019/882 на Европейския парламент и на Съвета от 17 април 2019 г. за изискванията за достъпност на продукти и услуги (OB L 151, 7.6.2019 г., стр. 70, ELI: http://data.europa.eu/eli/dir/2019/882/oj).] 

Нововъзникващи търговски практики
22.	подчертава, че бързото разрастване на цифровите платформи и електронната търговия въведе нова пазарна динамика и създаде по-разширени възможности, както и предизвикателства и рискове за потребителите; признава, че Законодателният акт за цифровите пазари[footnoteRef:5] и Законодателният акт за цифровите услуги[footnoteRef:6] представляват ключови законодателни инструменти, гарантиращи лоялна конкуренция, достъпност и справедливост в цифровите платформи, като същевременно насърчават защитата на потребителите и по-безопасна, по-надеждна и по-прозрачна цифрова среда в цифровата икономика; призовава за правилно прилагане на законодателството на ЕС в областта на новите технологии, за да се гарантира истински, автономен и информиран избор на потребителите, защита и лоялна конкуренция; [5:  	Регламент (EС) 2022/1925 на Европейския парламент и на Съвета от 14 септември 2022 г. за достъпни и справедливи пазари в цифровия сектор и за изменение на директиви (EС) 2019/1937 и (ЕС) 2020/1828 (ОВ L 265, 12.10.2022 г., стр. 1, ELI: http://data.europa.eu/eli/reg/2022/1925/oj.)]  [6:  	Регламент (ЕС) 2022/2065 на Европейския парламент и на Съвета от 19 октомври 2022 г. относно единния пазар на цифрови услуги и за изменение на Директива 2000/31/ЕО (ОВ L 277, 27.10.2022 г., стр. 1, ELI: http://data.europa.eu/eli/reg/2022/2065/oj).] 

23.	счита, че е от съществено значение да се гарантира ефективното изпълнение и прилагане на тези два законодателни акта, и настоятелно призовава Комисията да приключи текущите си разследвания в рамките на Законодателния акт за цифровите услуги и Законодателния акт за цифровите пазари;
24.	подчертава, че при изпълнението на Акта за цифровите услуги трябва напълно да се зачита свободата на изразяване; подчертава, че действията срещу незаконното съдържание не трябва да ограничават законната реч, и призовава за прозрачно прилагане с цел защита на едно отворено и демократично цифрово пространство;
25.	призовава Комисията и държавите членки да гарантират, че Законодателният акт за изкуствения интелект (ИИ)[footnoteRef:7] поддържа основан на риска и благоприятстващ иновациите подход, като гарантира, че изискванията за съответствие са пропорционални на действителните рискове, породени от приложенията с ИИ, като същевременно се зачита необходимостта да се гарантира високо равнище на защита на здравето, безопасността и основните права; [7:  	Регламент (ЕС) 2024/1689 на Европейския парламент и на Съвета от 13 юни 2024 г. за установяване на хармонизирани правила относно изкуствения интелект и за изменение на регламенти (ЕО) № 300/2008, (ЕС) № 167/2013, (ЕС) № 168/2013, (ЕС) 2018/858, (ЕС) 2018/1139 и (ЕС) 2019/2144 и директиви 2014/90/ЕС, (ЕС) 2016/797 и (ЕС) 2020/1828 (OВ L, 2024/1689, 12.7.2024 г., ELI: http://data.europa.eu/eli/reg/2024/1689/oj).] 

26.	приветства извършената от Комисията проверка за пригодност на законодателството за защита на потребителите във връзка със справедливостта в областта на цифровите технологии и предстоящата обществена консултация; подчертава, че някои въпроси, свързани със защитата на потребителите онлайн, остават нерешени, което води до дисбаланс между потребителите и търговците в рамките на цифровата икономика; призовава Комисията да разгледа тези въпроси в предстоящия законодателен акт за справедливост в областта на цифровите технологии; счита, че пристрастяването към цифровите технологии, онлайн хазартът, защитата на малолетните и непълнолетните лица онлайн и убедителните технологии, използвани от онлайн участниците, например целенасочена реклама, реклама на инфлуенсъри и тъмни модели, следва да попаднат в обхвата на законодателния акт за справедливост в областта на цифровите технологии, който следва да запълни правните пропуски и да бъде в съответствие с действащите правни инструменти, за да се осигури по-добра защита на потребителите онлайн, като се отчита необходимостта от избягване на ненужни регулаторни тежести;
27.	отбелязва, че променящите се тенденции в световната електронна търговия и преструктурирането на веригата на доставки оказват по-голям натиск върху органите за митнически контрол, надзор на пазара и защита на потребителите; подчертава, че обемът на опасните и незаконни продукти, продавани на платформи за електронна търговия, по-специално от държави извън ЕС, се увеличава през последните години; подчертава значението на цифровите продуктови паспорти в тези процеси; поради това призовава за засилена рамка за надзор на пазара и преразглеждане на Регламента относно сътрудничеството в областта на защитата на потребителите[footnoteRef:8] и призовава Съвета бързо да приеме своята позиция, за да се даде възможност за приемането на преразгледания Митнически кодекс на Съюза и за създаването на митнически орган на ЕС през 2026 г.; [8:  	Регламент (ЕС) 2017/2394 на Европейския парламент и на Съвета от 12 декември 2017 г. относно сътрудничеството между националните органи, отговорни за прилагането на законодателството за защита на потребителите, и за отмяна на Регламент (ЕО) № 2006/2004 (ОВ L, 345 27.12.2017 г., стр. 1, ELI: http://data.europa.eu/eli/reg/2017/2394/oj).] 

28.	призовава държавите членки да предоставят достатъчно технически, човешки и финансови ресурси на националните органи; призовава държавите членки и Комисията да осигурят достатъчно средства и експертен опит за укрепване на митническите органи и надзора на пазара в целия Съюз и да засилят съвместните дейности и изпитванията в ЕС;
29.	подчертава необходимостта от укрепване на защитата на потребителите както на онлайн, така и на офлайн пазарите, като се гарантира прозрачност на рекламирането и ценообразуването, особено по отношение на динамичното ценообразуване, като се гарантират справедливи търговски практики и по-строги предпазни мерки срещу измамите, за да се насърчи доверието на потребителите в трансграничната търговия и най-високо равнище на защита;
30.	подчертава, че все повече се обръща внимание на случаите, при които стоките и услугите предлагат по-малко количество или качество, докато цените остават същите или се увеличават; призовава Комисията да оцени мащаба и основните причини за тези практики и да проучи подходящи мерки за повишаване на прозрачността и осведомеността на потребителите;
31.	подчертава, че съображенията, свързани с екологичната устойчивост и справедливата търговия, все повече оформят търговските практики, като играят важна роля при вземането на решения за покупка от страна на потребителите и следователно водят предприятията към устойчивост; добавя, че прозрачността и информацията за потребителите относно екологичните аспекти, както и относно социално отговорните и етични производствени процеси, позволяват на потребителите да възприемат устойчиви модели на потребление;
32.	призовава Комисията и държавите членки да не отстъпват от амбициите си в това отношение и да продължат да работят по схеми за етикетиране в целия ЕС; припомня, че целта на Директивата относно твърденията за екологосъобразност е да се създаде инструмент за защита на потребителите от заблуждаващи твърдения за екологосъобразност чрез установяване на изисквания за обосноваване и проверка;
33.	подчертава необходимостта от по-нататъшна борба срещу заблуждаващата реклама и заблуждаващите твърдения за екологосъобразност и от укрепване на пазара на употребявани стоки; отбелязва обаче, че рестриктивните правила за устойчивост могат да имат отрицателно въздействие върху европейската конкурентоспособност;
34.	подчертава, че някои нарастващи тенденции в електронната търговия пораждат опасения по отношение на стоки от държави извън ЕС, които не отговарят на изискванията на ЕС за безопасност и устойчивост, като по този начин оказват отрицателно въздействие върху МСП в ЕС; приветства съобщението на Комисията „Всеобхватен инструментариум на ЕС за безопасна и устойчива електронна търговия“ и изисква от Комисията бързо да изпълни съдържащите се в него препоръки;
35.	подчертава, че хармонизираните технически стандарти са от съществено значение за свободното движение на стоки в рамките на единния пазар, като гарантират безопасността, качеството и показателите на продуктите във всички държави членки; подчертава, че стандартите трябва да отразяват интересите, целите на политиката и ценностите на Съюза, като се вземат предвид становищата на всички заинтересовани страни; добавя, че в неотдавнашното решение на Съда на Европейския съюз[footnoteRef:9] се признава добавената стойност на хармонизираните стандарти, които са част от правото на ЕС поради техните правни последици, и постановява, че те следва да бъдат свободно достъпни; подчертава необходимостта от подобряване на гъвкавостта на рамката за стандартизация, особено за нововъзникващите зелени и цифрови вериги за създаване на стойност, и от подпомагане на промишлеността да поддържа конкурентни позиции на ключови технологични пазари; [9:  	Решение от 5 март 2024 г., Public.Resource.Org Inc. v Right to Know CLG, C‑588/21 P, EU:C:2024:201.] 

36.	счита, че ЕС трябва да увеличи усилията си за създаване на нов механизъм с държавите членки и националните органи за стандартизация за обмен на информация, координиране и укрепване на европейския подход към международните дейности по стандартизация; призовава за бързи действия за актуализиране на рамката на ЕС за стандартизация, за да се ускори процесът на стандартизация, с цел да се гарантира бързото публикуване на хармонизирани стандарти, които предоставят презумпция за съответствие и са съобразени с международните стандарти в подкрепа на световната търговия, като същевременно се насърчава по-голямо участие на промишлеността и по-специално на МСП;
37.	подчертава необходимостта от укрепване на външното измерение на единния пазар, за да се запазят стратегическата автономност и глобалното влияние на ЕС, и приветства постепенната интеграция на държавите – кандидатки за членство в ЕС, в единния пазар с оглед на бъдещото им членство в ЕС; подчертава, че високите регулаторни стандарти на ЕС могат да служат като световен еталон и трябва да бъдат ефективно прилагани, за да се гарантират еднакви условия на конкуренция за европейските предприятия; призовава Комисията да засили регулаторния диалог и политическото сътрудничество с други съответни държави извън ЕС, за да идентифицира общите предизвикателства и да се опита да изгради съвместни действия, особено по отношение на електронната търговия, цифровите правила и потребителите;
38.	отново призовава за иновативно, допълващо и гъвкаво взаимодействие между текущата работа по прилагането на действащото понастоящем Споразумение за асоцииране между ЕС и Украйна и процеса на преговори за присъединяване, като по този начин се дава възможност за постепенна интеграция на Украйна в единния пазар и секторните програми на ЕС;
Заключения
39.	признава, че геополитическото напрежение, изменението на климата, предизвикателствата пред конкурентоспособността на ЕС и икономическите различия пораждат значителни рискове за целостта на единния пазар; призовава за стабилен, координиран и стратегически политически отговор с цел укрепване на единния пазар;
40.	призовава за продължаване на развитието на единния пазар с цел преодоляване както на оставащите необосновани пречки, така и на нововъзникващите търговски предизвикателства; счита, че премахването на регулаторната разпокъсаност, насърчаването на опростяването, значителното намаляване на административната тежест, засилването на правоприлагането и гарантирането на устойчиви вериги на доставки са от решаващо значение за поддържането на конкурентното предимство на ЕС и справедливите пазарни условия, както и за укрепването на единния пазар; подчертава значението на консултациите с всички съответни заинтересовани страни в тези процеси;
41.	подчертава значението на цифровата трансформация, кръговата икономика и приспособимостта към глобалните икономически промени за гарантиране на дългосрочната икономическа динамика на ЕС;
42.	отново заявява, че укрепването на вътрешното и външното измерение на единния пазар е от съществено значение за запазването на стратегическата автономност и конкурентоспособност на ЕС;
43.	поради това настоятелно призовава Комисията да отрази гореизложеното в предстоящата нова стратегия за единния пазар, планирана за юни 2025 г., в програмата за потребителите за 2030 г., насрочена за края на 2025 г., и в законодателния акт за справедливост в областта на цифровите технологии, предвиден за 2026 г.;
°
°	°
44.	възлага на своя председател да предаде настоящата резолюция съответно на Съвета и на Комисията.

